વિશ્વની સાથે ભારતના યુવાનોને બિટકોઇનનું ઘેલું લાગ્યું છે. આ બિટકોઇન બીજા અર્થમાં કહીએ તો તે જુગાર છે. તે કોઇને પણ માલામાલ અથવા તો કોઇને પણ કંગાળ બનાવી શકે છે. આ કરન્સીના માર્કેટ કેપ એ ગયા ઓગષ્ટના અંતે ૧૦૧ અબજ ડોલરને સ્પર્શ કર્યો હતો. ભારતમાં કેન્દ્ર સરકાર તેમજ ભારતીય રીઝર્વ બેન્કની ચેતવણી છતાં યુવાનોમાં ક્રેઝ વધતો જાય છે. બેંગલુરૂ, મુંબઇ, પુણે અને દિલ્હી જેવા શહેરોમાં તો હવે રેસ્ટોરન્ટ પણ બિટકોઇનથી નાણાની લેવડદેવડ જ કરી રહ્યાં છે. વિદેશોમાં તો બિટકોઇન માર્કેટને આધારિત એકસચેન્ડ ટ્રેડેડ ફંડ પણ એકિટવ થયા છે. આજે બિટકોઇન એ દુનિયાની સૌથી મોંઘી કરન્સી છે. ભારત સરકારે બિટકોઇન જેવી વર્ચ્યુઅલ કરન્સીમાં રોકાણ કરવા સામે અનેક ચેતવણી આપી છે છતાં યુવાનો બિટકોઇનમાં રોકાણ કરતા જ રહ્યાં છે. કાયદાકીય માન્યતા કે સુરક્ષા વિનાની આ કરન્સીથી ખુદ મોદી સરકાર પરેશાન છે છતાં શોર્ટટમ મની કમાવવાની લાલચ બેરોજગાર યુવાનો ચૂકતા નથી. જાણીને નવાઇ લાગશે કે બિટકોઇન જેવી વિશ્વમાં ૧૩૪૪ જેટલી કરન્સી છે જેના ભાવમાં ચઢઉતર થયા કરે છે. કોઇન માર્કેટ કેપનો કુલ આંકડો ૬૦૩ બિલિયન ડોલરને ટચ કરી ગયો છે.